**НИЙСЛЭЛИЙН ЗАСАГ ДАРГЫН ХЭРЭГЖҮҮЛЭГЧ АГЕНТЛАГ**

**АЯЛАЛ ЖУУЛЧЛАЛЫН ГАЗАР**

2016 ОНЫ 07 ДУГААР САРД ХИЙЖ ГҮЙЦЭТГЭСЭН

АЖЛЫН ТАЙЛАН

1/ Нийслэлийн Иргэдийн Төлөөлөгчдийн Хурлын Тэргүүлэгчдийн 2011 оны 120 дугаар тогтоолоор батлагдсан "Улаанбаатар хотын нутаг дэвсгэрт аялал жуулчлалын байр сууцны үйл ажиллагаа эрхлэх журам"-ын дагуу жуулчны байр сууцны үйлчилгээ эрхлэгчдээс 7 дугаар сарын байдлаар нийт 29 санал хүсэлт, ирсэн /төрийн үйлчилгээний нэгдсэн төвд хандаж албан бичгээр 24, иргэнээс 5 хүсэлт/ ба стандартын шаардлага хангасан 5 иргэн, 12 ААН-д үйл ажиллагаа эрхлэх зөвшөөрөл олгосон. Стандартын шаардлага хангаагүй 4 ААН-д хугацаатай үүрэг даалгавар өгч, стандартын үзлэгт хамрагдах хүсэлтэй 8 ААН-ийн хүсэлтийн дагуу үзлэгт хамруулахаар бэлтгэлийг хангаж байна.

2/ Монголчуудын уламжлалт соёлыг гадаад, дотоодод сурталчлан таниулах, түгээн дэлгэрүүлэх зорилгоор “Дээлтэй Монгол Наадам-2016” арга хэмжээг зохион байгуулах тухай нийслэлийн Засаг даргын 2016 А/103 дугаар захирамж, тус газрын даргын 2016 оны А/68 дугаар тушаалын дагуу Үндэсний их баяр наадмын хөтөлбөрт багтсан “Дээлтэй Монгол Наадам-2016” арга хэмжээг зохион байгуулах ажлын хэсгийг байгуулж Их Эзэн Чингис хааны нэрэмжит талбайд зохион байгуулсан ба нийт 39.4 сая төгрөгийг зарцуулав. Арга хэмжээний ерөнхий ивээн тэтгэгчээр “АПУ” ХХК, “Нью жуулчин турс” ХХК, “Актив Адвенчер турс”, мэдээллийн ивээн тэтгэгчээр “UBS” телевиз тус тус ажиллаж үндэсний хувцас, дээлээрээ гоён ирсэн 300 хүүхдэд ерөнхий ивээн тэтгэгч “АПУ” ХХК-ын гарын бэлгийг гардуулав. Арга хэмжээний үеэр үндэсний хувцастай иргэдийн Баярын жагсаал, урлагийн тоглолт, үзүүлбэрүүд, oрчин үеийн чиг хандлага бүхий хувцас загварын шоу, үндэсний хувцастай иргэдийн шалгаруулалт, худалдаа, үйлчилгээг тус тус зохион байгуулсан. Мөн дотоодын загварын шинэ брэндүүдийн өдөр тутам өмсөж болох үндэсний хэв маягтай залууст зориулсан 6 брэндийн нийт 47 загварыг тайзнаа толилуулав.

3/ Монгол Улсын Гадаад Хэргийн яамнаас зохион байгуулсан АСЕМ-ын дээд түвшний 11 дүгээр уулзалтыг сурвалжлах гадаадын сэтгүүлч, хэвлэл мэдээллийн ажилтнуудад Улаанбаатар хотын талаарх мэдээллийг багтаасан мэдээллийн кит буюу зураг, видео, текст, Улаанбаатар хотын брэндбүүк зэргийг агуулсан багцыг тус газраас бэлтгэн олон улсын нэр хүнд бүхий хэвлэл мэдээллийн хэрэгслүүдэд ажилладаг 800 орчим төлөөлөгчдөд хүргэв.

4/ Иргэний нисэхийн ерөнхий газраас тус газарт ирүүлсэн хүсэлтийн дагуу олон улсын хуралд Улаанбаатар хотоо сурталчлах зорилгоор мэдээллийн багцыг бэлтгэн нийт 100 ширхэг сэтгүүл, 50 ширхэг материалыг ИНЕГ-т хүлээлгэн өгөв.

5/ Зочлох үйлчилгээний ажилтнуудад зориулсан 5 төрлийн /зочин угтагч, өрөөний үйлчлэгч, угаалгын ажилтан, зөөгч, жуулчны баазын үйлчилгээний ажилтан/ гарын авлагын эхийг бэлтгэв.

6/ Жуулчны аюулгүй байдлыг хангах зорилгоор Улаанбаатар хотын цагдаагийн газартай хамтран “Жуулчдад ээлтэй оюутан цагдаа” хөтөлбөрийг 2016 оны 06-08 дугаар саруудад хэрэгжүүлж байна. Нийт 110 оюутныг англи хэл, харилцааны соёл, хууль эрх зүйн мэдлэг олгох сургалтад хамруулж, бэлтгэгдсэн оюутан цагдаа нарыг гадаадын жуулчид ихээр зорчдог 55 цэг, гудамж талбайд гудамж, талбай, үзвэр үйлчилгээний газраар эргүүлд ажиллуулж байна. Жуулчдыг гэмт хэрэг зөрчилд өртөхөөс сэргийлэх, тэдэнд хэрэгцээт мэдээллийг өгөх зэрэг үүргийг гүйцэтгэсэн ба бусад иргэдээс ялгарах таних тэмдэг, хувцас, формоор хангаж, хороо, дүүргийн Цагдаагийн хэсэг, Аялал жуулчлалын мэдээллийн төвүүдээс зөвлөгөө авч, харилцан туслалцаж ажиллаж байгаагийн зэрэгцээ жуулчдад тус газраас англи-монгол ярианы дэвтэр 150 ш, Улаанбаатар хотын газрын зураг 200 ш, зика вирус, бусад халдварт өвчнөөс урьдчилан сэргийлэх зөвлөмж хуудас 500 ш-ийг гадаадын жуулчдад зориулан түгээв. Үндэсний их баяр наадмын үеэр Төв цэнгэлдэх хүрээлэн, Чингис хааны нэрэмжит талбайд болсон соёл урлагийн арга хэмжээ, баяр наадмын үйл ажиллагааны үеэр гадаадын иргэнд монгол наадмын тайлбарласан гадаад хэл дээрх эвхмэл гарын авлага, наадмын хөтөлбөрийг түгээх, сонирхсон зүйлд нь хариу өгөх, үзвэр, үйлчилгээний байршлууд болон эрсдэлээс сэргийлэх зөвлөмж өгч, нийт 3000 гаруй гадаад иргэнд туслалцаа, үйлчилгээ үзүүлээд байна.

7/ Жуулчин тээврийн үйлчилгээний 8-аас дээш хүний суудалтай тээврийн хэрэгсэл болон түргэн муудах бүтээгдэхүүн тээвэрлэх тээврийн хэрэгслүүдийг улсын дугаарын хязгаарлалтгүй замын хөдөлгөөнд оролцуулахаар нийслэлийн Засаг даргын А/469 дүгээр захирамжийн дагуу 2016 оны 6 дугаар сарын байдлаар 610 жуулчин тээврийн хэрэгсэлд дугаарын хязгаарлалтаас чөлөөлөгдсөн зөвшөөрлийг олгов. АСЕМ болон баяр наадмын өдрүүдэд гадаадын жуулчдыг Улаанбаатар хотоор саадгүй аялуулах замын хөдөлгөөнийг зохицуулах саналыг Улаанбаатар Цагдаагийн газарт тавьснаар зохион байгуулалтын урьдчилсан арга хэмжээ авч гадаадын жуулчдад ямар нэг чирэгдэл гаргалгүй жуулчин тээврийн үйлчилгээ үзүүлэв.

8/ Аялал жуулчлалын чиглэлээр үйл ажиллагаа явуулж буй ААНБ-уудад хандан Үндэсний их баяр наадмын үеэр жуулчдыг гэмт хэрэг зөрчилд холбогдохоос урьдчилан сэргийлэх зорилгоор Улаанбаатар хотын Цагдаагийн газартай хамтран 5 зүйл бүхий зөвлөмжийг 300 ш-ийг хэвлэн гаргаж, аялал жуулчлалын байгууллагуудад түгээж ажилласан.

9/ Найрсаг Улаанбаатар хөтөлбөрийн хүрээнд тус газраас 2016 оны 07 дугаар сарын 11-12-ны өдрүүдэд явуулын Жуулчны мэдээлэл сурталчилгааны цэгүүдийг Төв цэнгэлдэх хүрээлэн, Хүй долоо худагт тус тус ажиллуулав. Жуулчны мэдээллийн цэгүүдэд жуулчдад зориулсан зөвлөмж, аюулгүйн санамж гарын авлага, компьютер техник тоноглол, бичгийн хэргийн хэрэгсэл, танилцуулга, үндэсний их баяр наадмын хөтөлбөр /англи, монгол хэл дээрх/, англи хэл дээр бэлдсэн үндэсний бөх, хурдан морь, сурын харвааны тайлбар, Хүй долоо худаг руу явах талаарх автобус, рейлбусын маршрут зэргийг тайлбарлан, зөвлөж нийт 6000 гаруй гадаад, дотоодын жуулчид, наадамчдад үйлчилгээ үзүүлэв. Мөн мэдээллийн цэг нь төв цэнгэлдэх хүрээлэнд ажиллаж буй нийт 25, Хүй долоон худагт ажилласан 10 оюутан цагдаа нарыг гарын авлага материал болон бусад холбогдох мэдээ, мэдээллээр хангаж ажиллав. Тус өдрүүдэд төв цэнгэлдэх хүрээлэн, Хүй долоон худагт жуулчидтай холбоотой хулгай дээрмийн гэмт хэрэг, зөрчил гараагүй ба нийт 3000 гаруй гадаадын жуулчид, 2500-3000 гаруй дотоодын иргэд жуулчид мэдээлэл авсан байна.

10/ Үндэсний их баяр наадмын үеэр Төв цэнгэлдэх хүрээлэнгийн 3, 4, 15 дугаар сектор болон нэмэлт суудлын нийт 3000 ширхэг тасалбарыг Улаанбаатар хотод аялал жуулчлалын чиглэлээр үйл ажиллагаа явуулж буй 83 аялал жуулчлалын компаниудад хуваарилав. Тус газрын ажилтан, албан хаагчид 2016 оны 07 дугаар сарын 11-ний өдөр эдгээр секторуудад жуулчдыг тасалбарын дагуу суулган ажиллав.

11/ Иргэний харьяалал, шилжилт хөдөлгөөний ерөнхий газрын мэдээг үндэслэн Нийслэлийн Аялал жуулчлалын газраас гаргасан статистик мэдээллээр 2016 оны 6 дугаар сарын байдлаар манай улсад ирсэн жуулчдын тоо 42 мянга 823 буюу өмнөх оны мөн үетэй харьцуулахад 9.7 хувиар нэмэгджээ. Гол зах зээлийн орнуудаар үзвэл Япон (+9%), АНУ (+0.4%), ОХУ (+18%), Казакстан (+4%), Герман (+0.5%), Австрали (+50%), Франц (+38%), БНСУ (+35%) хувиар өссөн үзүүлэлттэй байна.

12/ Жуулчны мэдээллийн төвөөр 7 дугаар сард нийт гадаадын 132 жуулчин, 34 иргэн аж ахуйн нэгж байгууллага, болон 5 оюутан цагдаа нарт мэдээлэл өгч, 3 гадаадын иргэн утсаар холбогдож мэдээлэл авч, дуут шуудангаар 2 иргэнд мэдээлэл өгч ажиллав.

13/ Нийслэлийн нэгдсэн үйлчилгээний Дүнжингарав салбарт нийслэлийн нэгдсэн үйлчилгээний төвөөс 2016 оны 07 дугаар сарын 01-ний өдөр зохион байгуулсан өргөдөл гомдлын програм хөгжүүлэлтийн талаар зохион байгуулсан сургалтад тус газрын Архив, бичиг хэргийн эрхлэгч хамрагдав.

14/ Тус газарт 7 дугаар сарын байдлаар нийт 3 өргөдөл, зочид буудлын зөвшөөрөл хүссэн 20 албан бичиг ирсэн ба шийдвэрлэлт 100% байна.

15/ Тус газарт дээд газраас 4, бусад газраас 7 албан бичиг ирснээс хариутай 2 бичгийг 100% шийдвэрлэсэн. Үлдсэн 5 бичиг нь хариугүй бичиг байна.

16/ Үндсэн үйл ажиллагааны чиглэлээр 9, явуулсан бичиг 20, боловсон хүчний чиглэлээр 4 нийт 33 албан бичгийг бүртгэн хэвлэмэл хуудсанд буулган баримтжуулж, хүргүүлсэн.

17/ Тус газарт 6 дугаар сарын байдлаар нийт 12 өргөдөл ирсэн ба шийдвэрлэлт 100% байна.

ХЯНАЖ ТАНИЛЦСАН:

НИЙСЛЭЛИЙН АЯЛАЛ ЖУУЛЧЛАЛЫН

ГАЗРЫН ДАРГА Э.БАТТУЛГА

огноо.......................................

ТАЙЛАНГ НЭГТГЭСЭН:

ТӨЛӨВЛӨЛТ ХАРИУЦСАН

 МЭРГЭЖИЛТЭН Б.АМАРЗАЯА

огноо....................................